“เครือซีพี” มอบอาหาร “ก.สาธารณสุข” หนุนทีมแพทย์ฝ่าวิกฤต “โควิด”
“เครือซีพี-ซีพีเอฟ” มอบอาหารจากใจแด่ “ก.สาธารณสุข” ส่งกำลังใจทีมแพทย์ และประชาชนที่เข้ารับวัคซีน ร่วมฝ่าวิกฤต “โควิด-19”
10 มิ.ย. 2564

นายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธารณสุข พร้อมด้วย นพ.เกียรติภูมิ วงศ์รจิต ปลัดกระทรวงสาธารณสุข และผู้บริหารกระทรวงฯ รับมอบผลิตภัณฑ์อาหารพร้อมรับประทาน ของ บริษัท เจริญโภคภัณฑ์อาหาร จำกัด (มหาชน) หรือ CPF ในโครงการ “CPF ส่งอาหารจากใจ ร่วมต้านภัยโควิด-19” ตามนโยบายเครือเจริญโภคภัณฑ์ เพื่อสนับสนุนการปฏิบัติหน้าที่และเป็นกำลังใจให้บุคลากรทางการแพทย์ จาก นายประสิทธิ์ บุญดวงประเสริฐ ประธานคณะผู้บริหาร ซีพีเอฟ ณ ห้องประชุมชัยนาทนเรนทร สำนักปลัดกระทรวงสาธารณสุข
ด้านนายอนุทิน กล่าวขอบคุณเครือซีพี-ซีพีเอฟ ที่ได้ช่วยดูแลสังคมไทยในวิกฤตโควิด-19 อย่างต่อเนื่อง ด้วยการสนับสนุนผลิตภัณฑ์อาหารพร้อมทานมาตั้งแต่การระบาดระลอกแรก ซึ่งช่วยแบ่งเบาภารกิจของภาครัฐ และเป็นกำลังใจที่ดีให้กับทีมแพทย์ พยาบาล รวมทั้งเจ้าหน้าที่ได้มีอาหารอร่อย คุณภาพปลอดภัย เติมพลังกายสู้ศึกโควิดได้อย่างเต็มที่
“ขอบคุณในความกรุณาของ ประธานอาวุโสธนินท์ เจียรวนนท์ ที่ระดมสรรพกำลังด้านต่างๆ อาทิ อาหาร เครื่องดื่ม และหน้ากากอนามัย มาช่วยเหลือทุกครั้งและไม่เคยทอดทิ้งบุคลากรทางการแพทย์” นายอนุทิน กล่าว
ด้าน นายประสิทธิ์ บุญดวงประเสริฐ ประธานคณะผู้บริหาร ซีพีเอฟ กล่าวว่า ซีพีเอฟ ขอนำความเชี่ยวชาญของบริษัทฯ ร่วมเคียงข้างคนไทย โดยร่วมมือกับรัฐบาลและกระทรวงสาธารณสุข ส่งอาหารคุณภาพปลอดภัยและเครื่องดื่มให้บุคลากรทางการแพทย์ ตลอดจนผู้กักตัว ตั้งแต่การระบาดระลอกแรก จนถึงปัจจุบัน ซึ่งได้มอบไปแล้วมากกว่าล้านแพ็ค กระจายไปยังโรงพยาบาลหลัก โรงพยาบาลสนามต่างๆ ทั่วประเทศ ล่าสุด ซีพีเอฟ  ส่งอาหารจากใจ แบ่งปันความอิ่มอร่อยเพื่อแทนคำขอบคุณประชาชนที่ฉีดวัคซีนป้องกันโควิด-19 ร่วมสร้างภูมิคุ้มกันหมู่ให้ประเทศ
โดยตลอดระยะเวลามากกว่า 1 ปี ที่ประเทศไทยเผชิญวิกฤตโควิด-19 ซีพีเอฟ ได้นำความเชี่ยวชาญด้านอาหารไปช่วยเหลือสังคม โดยริเริ่มโครงการ “CPF ส่งอาหารจากใจ ร่วมต้านภัยโควิด-19” เสริมเสบียงทีมแพทย์ พยาบาล และบุคลากรทางการแพทย์ ของโรงพยาบาลในสังกัดกระทรวงฯ เพื่อลดเวลาการจัดเตรียมอาหารไปดูแลรักษาผู้ป่วยอย่างเต็มความสามารถ
สำหรับความช่วยเหลือดังกล่าว เป็นไปตามนโยบายของประธานอาวุโส ธนินท์ เจียรวนนท์ ที่ต้องการให้ทุกบริษัทในเครือซีพี ร่วมช่วยเหลือสังคมในสถานการณ์โควิด-19 ภายใต้โครงการ “ซีพีร้อยเรียงใจ สู้ภัยโควิด-19” นับจากวันแรก…ถึงวันนี้ ซีพีเอฟ มอบอาหารพร้อมรับประทาน เพื่อบุคลากรทางการแพทย์และพี่น้องคนไทยแล้วหลายล้านแพ็ค รวมถึงน้ำดื่มและเครื่องดื่มเพื่อสุขภาพหลายล้านขวด ตลอดจนวัตถุดิบอาหารสดและเครื่องปรุงรส สำหรับนำไปปรุงอาหาร แก่โรงพยาบาลหลัก โรงพยาบาลสนาม กลุ่มเปราะบาง ศูนย์ฉีดวัคซีน และหน่วยงานต่างๆ ทั่วประเทศ มากกว่า 500 แห่ง และจะยังคงมุ่งมั่นช่วยเหลือประชาชนและสังคม เคียงข้างคนไทยเป็น ‘ทีมประเทศไทย’ ก้าวผ่านวิกฤตโควิด-19 ไปด้วยกัน